**Komentár**

**Personálny stav**

 V priebehu roku 2017 prišlo v Štátnom archíve v Bratislave k viacerým personálnym zmenám a rok sa končil s nasledovným stavom: Štátny archív v Bratislave mal systematizovaných 31 zamestnaneckých miest. Z toho 20 miest bolo štátnozamestnaneckých miest a 8 miest vo verejnom záujme. Na personálnom zabezpečení štátneho archívu, a teda i na plnení úloh sa negatívne podpísalo úmrtie dvoch zamestnancov, ktorých miesta sa zatiaľ nepodarilo obsadiť. Jedna zamestnankyňa nastúpila na materskú, resp. rodičovskú dovolenku a jej miesto tiež nie je v súčasnosti obsadené. Rovnako plnenie pracovných úloh komplikovala dlhodobá (3 mesiace a viac) práceneschopnosť štyroch zamestnankýň. Personálny stav na pracovisku Archív Modra pokladáme za výrazne podhodnotený. Zároveň je negatívom i skutočnosť, že jedna zamestnankyňa je napriek dosiahnutému II. stupňu vysokoškolského vzdelania v nezodpovedajúcej platovej triede 2 (hlavný referent).

Na pracovných činnostiach sa spolu podieľalo 31 zamestnancov, ktorí odpracovali 5789 pracovných dní.

**Predarchívna starostlivosť na úseku archívov a archívnych dokumentov**

Predarchívnu starostlivosť vykonávali v roku 2017 traja odborní zamestnanci a jeden zamestnanec v PT (2), ktorí spolu na tomto úseku odpracovali 786 pracovných dní. Ich činnosť spočívala v kategorizácii pôvodcov a  schvaľovaní smerníc pre správu registratúry subjektom v územnej pôsobnosti štátneho archívu, v príprave rozhodnutí týkajúcich  sa vyraďovacieho konania, vo schvaľovaní archívnych a bádateľských poriadkov, vo vedení evidencie pôvodcov v informačnom systéme Elektronický archív Slovenska, vo vedení spisov o fonde, vo vykonávaní prieskumov a kontrol v rámci výkonu štátneho odborného dozoru, poskytovania konzultácií a poradenstva. V predarchívnej starostlivosti Štátneho archívu v Bratislave bolo pri novej kategorizácii začlenených do 1. a 2. kategórie 872 pôvodcov registratúry. Z uvedeného počtu bolo 34 subjektov novozaradených. V spádovej oblasti archívu bolo 26 subjektov, právnických osôb, ktoré mali zriadený archív.  Celkovo bolo na schválenie predložených 179 smerníc, ktoré boli pracovníkmi konzultované a následne schválené.  Návrhov na vyradenie registratúrnych záznamov bolo predložených 582 a z toho schválených bolo 536 návrhov. Do archívu bolo prevzatých cez úsek predarchívnej starostlivosti po vyraďovacom konaní 122,16 bm archívnych dokumentov. Zamestnanci tohto úseku vyčerpali 33 dní na školenia správy registratúry a archívnej činnosti, ktoré zorganizovali rôzne vzdelávacie inštitúcie. Na úseku výkonu štátneho odborného dozoru – podľa Vyhodnotenia kontrolnej činnosti za rok 2017.

**Evidencia archívnych dokumentov**

 V roku 2017 bolo v Štátnom archíve v Bratislave zaevidovaných 44 nových prírastkov archívnych dokumentov s časovým rozsahom 1919 – 2016. 43 prírastkov bolo prevzatých do archívu v rámci vyraďovacieho konania. Celkový rozsah prírastkov predstavuje 123,95 bm. Jeden prírastok vznikol vyčlenením pri spracovávaní archívneho fondu a jeho rozsah je 0,03 bm. Väčšinu nových prírastkov predstavujú dokumenty vzniknuté z činnosti finančných a poisťovacích inštitúcií vzniknutých po roku 1990. Úbytky archívnych dokumentov boli zaznamenané len vnútorným vyraďovaním.

Celkovo uchováva Štátny archív v Bratislave 8456 bm archívnych dokumentov, ktoré sú evidované v aplikácii WinAfondy. Na základe depozitných zmlúv uchováva štátny archív 36,87 bm archívnych dokumentov.

**Ochrana archívnych dokumentov**

Archívne súbory spravované Štátnym archívom v Bratislave sú v súčasnosti uložené v štyroch lokalitách: v sídle archívu v Bratislave, v kaštieli v Plaveckom Podhradí a dočasne v Slovenskom národnom archíve (tu sa nachádzajú archívne dokumenty prevzaté z bývalého Archívu hl. mesta SR Bratislavy) a v Modre, v sídle pracoviska. Situácia je nevyhovujúca najmä v kaštieli v Plaveckom Podhradí, kde sa z celkovej rozlohy kaštieľa v súčasnosti využíva približne polovica priestorov (v tom sú zahrnuté aj kancelárie a kaplnka kaštieľa). Rovnako, ako sme konštatovali v predchádzajúcich rokoch, riešením by bolo dokončenie rekonštrukcie západného a východného krídla, príp. aspoň elektrifikácia západného krídla, kde sú aj v súčasnosti uložené archívne dokumenty a súčasné podmienky sťažujú manipuláciu so spomenutými dokumentmi. Do kaštieľa by mali byť v budúcnosti presunuté aj archívne dokumenty deponované dočasne v Slovenskom národnom archíve.

**Sprístupňovanie archívnych dokumentov**

Archívne dokumenty boli roztriedené v množstve 13,08 bm a 108 kusov, usporiadané v množstve 180,06 a 267 kusov a inventarizované v množstve 10,56 bm. Celkovo sa pracovalo s 455, 52 bm a 1486 kusmi archívnych dokumentov. Počas roka bolo vyhotovených 35 opisov archívnych súborov podľa medzinárodného štandardu ISAD (G). Je dôležité poznamenať, že pracovisko Archív Modra nemá žiadne nespracované AD ( v roku 2016 to bolo ešte 39,5 bm) a len roztriedených má len 107 bm, čo je len 2,3 % všetkých AD. Vyššej spracovanosti bráni nedostatočné personálne obsadenie pracoviska. V minulom roku 2017 sa pod nižší počet dní v tejto kapitole podpísala dlhodobá PN M. Feješovej, čo ovplyvnilo aj nesplnenie plánu v oblasti sprístupňovacích prác (Osobný fond Jána Dubovského a Okresný súd v Pezinku, spisy z rokov 1872-1923).

**Prístup k archívnym dokumentom**

 V roku 2017 sa podieľali na prístupe k archívnym dokumentom zamestnanci archívu nielen z oddelenia služieb verejnosti, ale i z oddelenia spracúvania archívnych dokumentov v rozsahu 2153 pracovných dní. Činnosti v tejto kapitole pozostávali z prác v bádateľni, správnej agendy, vyhotovovaní rešerší a pomocných prác. V predmetnom roku zaznamenal Štátny archív v Bratislave 564 bádateľov (27 zahraničných), 1430 bádateľských návštev (77 zahraničných). V správnej agende bolo prijatých a vybavených 1392 žiadostí, istý pokles vidieť najmä v žiadostiach o vyhotovenie rešerší, keďže primárne boli žiadatelia odkazovaní na stránku familysearch.com. Vyhotovených bolo 6477 výpisov, odpisov a kópií. Celkovo bolo na poplatkoch za služby archívu odvedených 5016,06 €. Najväčší záujem prejavili bádatelia i žiadatelia o štúdium genealógie, štúdium fondov súdov a prokuratúr a najmä Daňového úradu v Bratislave. Vzrastajúcu tendenciu, ako i v predchádzajúcom období, má najmä záujem o štúdium podnikových fondov. Z hľadiska správnej agendy ťažisko predstavovali žiadosti v majetkovo-právnych veciach.

**Odborná knižnica**

V priebehu roku 2017 sa na knižnicu venovalo 104 dní, ktoré boli určené predovšetkým na revíziu, doevidovanie starších kníh i nových prírastkov a dohľadávanie vypožičaných zväzkov. Knižnica archívu predstavuje spolu **30 049 zväzkov.** V ďalšom roku je predpoklad pokračovať v evidencii knižnice v novom systéme, čím by sa malo uľahčiť vyhľadávanie kníh i zisťovanie aktuálneho stavu knižnice.

**Výskumná, publikačná a kultúrno-osvetová činnosť**

 Činnostiam v rámci tejto kapitoly sa zamestnanci venovali 510 dní. Zamestnanci sa venovali príprave edície prameňov k vinohradníctvu, k výročiam 1918, 1968, 1993. Zároveň v spolupráci s Ústavom politickým vied SAV a ďalšími partnermi sa pripravuje edícia prameňov k roku 1918. Spolupracovali na príprave a vydaní niekoľkých monografií, štúdií a príspevkov do tlače. Zúčastnili sa tiež viacerých medzinárodných vedeckých konferencií a odborných seminárov. Zamestnanci pripravili tiež medzinárodnú vedeckú konferenciu pri príležitosti 500. výročia reformácie („Tu stojím, inka nemôžem“, 7. – 8. november 2017, Pállfyho palác, Bratislava), ktorá zaznamenala mimoriadne pozitívny ohlas. Z konferencie sa pripravuje kolektívna monografia, ktorej vydanie je naplánované na rok 2018. Okrem toho sa archív podieľal aj na príprave ďalších konferencií (Jozef Watzka – vzdelaním historik, srdcom archivár; Vitam et sanguinem – Mária Terézia a Uhorsko 1740 – 1780). Zamestnanci, rovnako ako v predchádzajúcich rokoch pripravovali aj exkurzie pre študentov základných, stredných a vysokých škôl a spolupracovali aj so slovenskými a maďarskými televíziami a rozhlasom pri príprave dokumentárnych filmov a relácií, napr. o J. M. Hurbanovi, Móricovi Beňovskom a o Nobelovej fabrike v Bratislave.

**Vzdelávanie zamestnancov**

Vzdelávanie zamestnancov pozostávalo najmä z absolvovania odborných seminárov organizovaných UVS/IVeS a odborných konferenciách, ako aj zo vzdelávacích aktivít zamestnancov archívu. Tiež pracovali v rôznych pracovných skupinách a odborných komisiách, či vedeckých radách.

PhDr. Lenka Pavlíková

 riaditeľka